ต่างชาติทิ้งต่อกดหุ้น หุ้นปิดลบ4.64จุด
ดัชนีหุ้นไทยปิดที่ 1,013.39จุด ลดลง 4.64จุด มูลค่าซื้อขาย 34,214ล้านบาท
11 ม.ค. 2554

ดัชนีหุ้นไทยปิดที่ 1,013.39จุด ลดลง 4.64จุด มูลค่าซื้อขาย 34,214ล้านบาท
ดัชนีหุ้นไทยวันที่ 11 ม.ค.ปิดตลาดที่ 1,013.39 จุดลดลง 4.64 จุดหรือ0.46% ด้วยมูลค่าการซื้อขายกว่า  34,214 ล้านบาท โดยแรงขายยังคงเกิดขึ้นในหุ้นขนาดใหญ่เช่นกลุ่มธนาคารพาณิชย์ที่ไทยพาณิชย์(SCB)ปิดที่ 97.75 บาทลดลง 1.75 บาท
นายพิชัย เลิศสุพงศ์กิจ ผู้อำนวยการฝ่ายการตลาดอาวุโส บล.ธนชาต กล่าวว่า  ดัชนีหุ้นที่ยังคงปรับตัวลดลงเพราะแรงขายของนักลงทุนต่างชาติ ยังแรงอยู่ และเป็นการขายหุ้นในประเทศกลุ่ม TIPS คือไทยอินโดนีเซียและฟิลิปปินส์อย่างต่อเนื่อง หลังจากนักลงทุนมีความกังวลปัญหาของยุโรป จึงมีการปรับพอร์ตการลงทุนและมองว่าในช่วง  2-3 วันหรือในช่วงสั้นๆหุ้นยังคงปรับฐานลงต่อ 
อย่างไรก็ตามมองว่าดัชนีในระยะกลางหรือในช่วง6เดือนน่าจะปรับตัวขึ้นมาได้เพราะหากมองพื้นฐานตลาดหุ้นไทยยังดีอยู่โดยคาดว่าอัตราการเติบโตของกำไรบริษัทจดทะเบียน(บจ.)น่าจะอยู่ที่  14% ต่อปี ขณะที่พี/อีหุ้นไทยปัจจุบันซื้อขายที่ 10.7 เท่าซึ่งต่ำกว่าอินโดนีเซียซึ่งอยู่ที่  11.6  เท่าจึงเชื่อว่าหุ้นไทยยังมีความน่าสนใจ
สำหรับการประชุมของคณะกรรมการนโยบายการเงิน(กนง.)ในวันที่11 ม.ค.2554นี้ตลาดคาดกันว่าดอกเบี้ยจะปรับตัวเพิ่มขึ้น 0.25% และยังมีแนวโน้มที่จะเพิ่มขึ้นต่อและคาดว่าจะไม่ส่งผลกระทบต่อตลาดเพราะคาดการณ์กันอยู่แล้ว